Inhlanganiso yeEMA Ithi UZulu Kalahle Izibi Ngendlela Ezibalulekileyo
Abohlangothi lweEnvironmental Management Agency bathi bakubone kufanele ukukhuthaza uzulu phezu kokuqakatheka kokulandoloza okulahlwayo ngalindlela.
HARARE — Ingcwethi zokulondolozwa kwemvelo zikhuthaza uzulu indlela yokusebenzisa njalo okulahlwayo ngendlela engaphathisa ekuziphiliseni lekutholiseni abantu imisebenzi. Lokhu kuvezwe ngabohlangothi olubona ngokulondolozwa kwengcekeza elizweni olwe Environmental Management Agency – EMA. Obona ngezokukhulumisana lozulu kulenhlanganiso uMnu. Liberty Mugasa uthi bakubone kufanele ukukhuthaza uzulu phezulu kokuqakatheka kokulandoloza okulahlwayo ngalindlela. Uthi lindlela ilondoloza imvelo ngasikhathi sinye kube yindlela ephilisa umuntu lokulondoloza indawo zihlanzekileyo. Ukucubungula kweStudio 7 kuveze ukuba kulabantu abanengi abaphatheke kulimisebenzi yokuhlanza indawo, ukulondoloza imvelo ngasikhathi sinye kubatholisa inzuzo okufana labe National Waste Collection. Umnumazana Albert Mutsadyanga ngomunye weziphathamandla zenkampani eqhuba umsebenzi wokulungisa amaphepha aseke asebenza ukuba asetshenziswe njalo kokunye eye National Waste Collection. UMutsadyanga uthi ngabe uzulu uphatheka kule misebenzi ngokugcweleyo besingake saba khona isizatho sokuba indawo zihlale zilengcekeza njalo lemisebenzi ingatholakala. Uthi u Mutsadyanga umsebezni wokwenza ziphinde zisebenze njalo izibi kungatholisa imali ngakho uzulu angaze akhangelela phansi labo abaphatha limisebenzi ngoba bakhona abaphila ngayo kwamanye amazwe afana le China, India lamanye. Abe EMA bathi bathethe lelinyathelo ukukhuthaza uzulu ukuba alondoloze imvelo ngendlela emtholisa inzuzo ngasikhathi sinye kuhlanza lapho ahalala khona okuzaphathisa ukusungulwa kwemisebenzi kanye lokwehlisa imikhuhlane ebangelwa yisimo esibi sezemvelo. Ngakolunye udaba abaphathintambo ababona ngezokuthengiselana emazweni awenhlanganiso yomanyano wamazwe angezansi kwezwekazi le Africa eye SADC baqhubeka bengena umhlangano wokubonisana kwezokuthengiselana oqale ngenyanga edluleyo uphela ngoMgqibelo. Lamuhla iqula labaphathintambo abakhethiweyo ukuhlaziya okuphezu kokuthengiselana esigabeni ele Ministerial Task Force on Regional and Economic Intergration, elikhokhelwa ngumphathintambo wezokuthengiselana eZimbabwe, umnumzana Mike Bimha, lingene umhlangano wokuhlaziya udaba lokuthengiselana lolu. Lumhlangano owenzelwa ehoteleni yeCresta Lodge eHarare ngowokubonisana kanye lokwenza amalungiselelo ogwalo oluzakhuluma ngezibopho okumele zilandelwe kulumhlubulo kwezokuthengiselana, ezokwakha, ukuthuthukiswa kwamankampani kanye lokudinga amathuba okusebenzelana kwezokuthengiselana. Okuzakuphuma kulo mhlangano kuzakuya kwethulwa ke kunkokheli zamazwe awe SADC emhlanganweni okhangelelwe ukuqhutshelwa eZimbabwe ngenyanga ezayo.